CELEX: 52020PC0583
Language: da
Date: 2020-09-25
Title: Forslag til RÅDETS AFGØRELSE om den holdning, der skal indtages på den Europæiske Unions vegne i Det Internationale Kafferåd

EUROPA-KOMMISSIONEN
            Bruxelles, den 25.9.2020
            COM(2020) 583 final
            2020/0269(NLE)
            Forslag til
            RÅDETS AFGØRELSE
            om den holdning, der skal indtages på den Europæiske Unions vegne i Det Internationale Kafferåd
            
               
         
         
            
               BEGRUNDELSE
            
            
               1.Forslagets genstand
            
            
               Dette forslag vedrører en afgørelse om fastlæggelse af den holdning, der skal indtages på Unionens vegne i Den Internationale Kafferåd i forbindelse med den planlagte vedtagelse af en forlængelse af den internationale kaffeoverenskomst 2007.
            
            
               2.Baggrund for forslaget
            
            
               2.1.Den Internationale Kaffeoverenskomst 2007
            
            
               Den internationale kaffeoverenskomst 2007 ("overenskomsten") har til formål at fremme det internationale samarbejde om kaffeanliggender og dertil knyttede spørgsmål, at tilvejebringe et forum for mellemstatslige konsultationer om kaffe og om mulighederne for at forbedre verdensøkonomien med hensyn til kaffe, at lette samhandelen ved at indsamle oplysninger om verdensmarkedet for kaffe og stille disse til rådighed og at tilskynde til øget efterspørgsel efter kaffe på verdensplan. Sidst, men ikke mindst, er et centralt mål med overenskomsten at anspore medlemmerne til at udvikle en bæredygtig kaffesektor økonomisk, socialt og miljømæssigt set. Overenskomsten blev undertegnet i 2007 og trådte i kraft den 2. februar 2011 for en periode på ti år (indtil den 1. februar 2021). Den kan forlænges med en periode på højst otte år, jf. overenskomstens artikel 48.
            
            
               Den Europæiske Union er part i aftalen
                  1
               .
            
            
               2.2.Det Internationale Kafferåd
            
            
               Det Internationale Kafferåd er som overenskomstens øverste myndighed det organ, der har ansvaret for udførelsen af alle de funktioner, der er nødvendige for at gennemføre overenskomstens bestemmelser, jf. overenskomstens artikel 9. Rådet består af alle organisationens medlemmer (overenskomsten artikel 8). Det Internationale Kafferåd kan bestemme, at denne overenskomst skal forlænges ud over udløbsdatoen med en eller flere på hinanden følgende perioder, men ikke over otte år i alt, jf. overenskomstens artikel 48, stk. 3. Alle beslutninger i Den Internationale Kaffeorganisation skal i princippet træffes med enstemmighed, jf. overenskomstens artikel 14. Hvis der ikke kan opnås enstemmighed, træffes beslutninger med fordelt flertal.
            
            
               I henhold til overenskomstens artikel 12 har Den Internationale Kaffeorganisations medlemmer i alt 2 000 stemmer. Hver part i Den Internationale Kaffeorganisation har et bestemt antal stemmer, som Rådet justerer årligt efter kriterier, der er fastsat på forhånd i overenskomsten. Stemmefordelingen er også afgørende for et medlems bidrag (overenskomstens artikel 20, stk. 2). Unionen er p.t. den største bidragyder til Den Internationale Kaffeorganisation.
            
            
               2.3.Den retsakt, som Det Internationale Kafferåd har til hensigt at vedtage
            
            
               I 2019 nedsatte Den Internationale Kaffeorganisation en arbejdsgruppe med henblik på revision af overenskomsten. 
            
            
               Den 4.-5. juni 2020 henstillede Det Internationale Kafferåd på sin 126. samling, at overenskomstens aktuelle udløbsdato forlænges. Dette vil muliggøre en mere væsentlig revision i fremtiden.
            
            
               Den 7.-11. september 2020 skal Det Internationale Kafferåd på sin 127. samling vedtage en beslutning om forlængelse af overenskomsten 2007 ("den påtænkte retsakt").
            
            
               Formålet med den påtænkte retsakt er at godkende forlængelsen af overenskomsten 2007. 
            
            
               Den påtænkte retsakt bliver bindende for parterne i overensstemmelse med overenskomstens artikel 14, stk. 3, i henhold til hvilken: "Medlemmerne forpligter sig til at acceptere enhver beslutning, som rådet vedtager i henhold til overenskomsten, som bindende." 
            
            
               3.Den holdning, der skal indtages på Unionens vegne
            
            
               Formålet med dette forslag er at indhente Rådets bemyndigelse til, at Kommissionen på Unionens vegne i Det Internationale Kafferåd stemmer for en forlængelse af overenskomsten.
            
            
               
                  En forlængelse af overenskomsten på højst otte år vil give Den Internationale Kaffeorganisations medlemmer den fornødne tid til at beslutte, om der skal foretages en væsentlig revision i fremtiden, hvor der især ses på en modernisering og forenkling af overenskomsten. 
               
            
         
         
            
               I øjeblikket er EU's deltagelse i Den Internationale Kaffeorganisation en fordel for både Unionen og andre medlemsstater i den, og overenskomsten kan forlænges, som den er. En forlængelse af overenskomsten efter 2021 og arbejdet med en modernisering af den vil føre til en fornyet inddragelse af medlemmerne og en drøftelse af, om Den Internationale Kaffeorganisation er et egnet værktøj til at håndtere de aktuelle problemer. En eventuel revision af overenskomsten efter 2021 vil potentielt øge dens merværdi og gøre Den Internationale Kaffeorganisations arbejde mere relevant og formodentlig skabe større interesse for den. Det er derfor i Unionens interesse at forlænge overenskomsten.
            
            
               4.Retsgrundlag
            
            
               4.1.Proceduremæssigt retsgrundlag
            
            
               4.1.1.Principper
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) vedtager Rådet afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".
            
            
               Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ. Det omfatter også instrumenter, der ikke har bindende virkning i henhold til folkeretten, men som "vil kunne få afgørende indflydelse på indholdet af de regler, der vedtages af EU-lovgiver"
                  2
               .
            
            
               4.1.2.Princippernes anvendelse på det foreliggende tilfælde
            
            
               Det Internationale Kafferåd er et organ, der er nedsat ved en overenskomst, nemlig den internationale kaffeoverenskomst 2007. 
            
            
               Den retsakt, som Det Internationale Kafferåd skal vedtage, er en retsakt, der har retsvirkninger. Den påtænkte retsakt får bindende virkning i henhold til folkeretten, jf. overenskomstens artikel 14, stk. 3. 
            
            
               Den påtænkte retsakt supplerer eller ændrer ikke den institutionelle ramme for overenskomsten.
            
            
               Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               Den påtænkte retsakt supplerer eller ændrer ikke den institutionelle ramme for overenskomsten.
            
            
               Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               4.2.Materielt retsgrundlag
            
            
               4.2.1.Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har et dobbelt formål eller består af to elementer, og det ene af disse formål eller elementer kan bestemmes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, have et enkelt materielt retsgrundlag, nemlig det, der kræves af det primære eller fremherskende formål eller element.
            
            
               4.2.2.Princippernes anvendelse på det foreliggende tilfælde
            
            
               Den påtænkte retsakts primære formål og indhold vedrører den fælles handelspolitik.
            
            
               Det materielle retsgrundlag for den foreslåede afgørelse er derfor artikel 207 i TEUF.
            
            
               4.3.Konklusion
            
         
         
            
               Retsgrundlaget for den foreslåede afgørelse bør være artikel 207 i TEUF sammenholdt med artikel 218, stk. 9, i TEUF.
            
            
               2020/0269 (NLE)
            
            
               Forslag til
            
            
               RÅDETS AFGØRELSE
            
            
               om den holdning, der skal indtages på den Europæiske Unions vegne i Det Internationale Kafferåd
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 207 sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Den internationale kaffeoverenskomst ("overenskomsten") blev indgået af Unionen ved Rådets afgørelse af 16. juni 2008 og trådte i kraft i den 12. februar 2011.
            
            
               (2)I henhold til overenskomstens artikel 48, stk. 1, forbliver overenskomsten i kraft i et tidsrum af ti år efter dens midlertidige eller endelige ikrafttræden, medmindre den forlænges eller bringes til ophør i henhold til overenskomstens bestemmelser.
            
            
               (3)Det Internationale Kafferåd er som den øverste myndighed for overenskomsten det organ, der har ansvaret for udførelsen af alle de funktioner, der er nødvendige for at gennemføre overenskomstens bestemmelser, jf. overenskomstens artikel 9. Det Internationale Kafferåd kan bestemme, at denne overenskomst skal forlænges ud over udløbsdatoen med en eller flere på hinanden følgende perioder, men ikke over otte år i alt, jf. overenskomstens artikel 48, stk. 3. Det tilstræbes at træffe alle beslutninger i Den Internationale Kaffeorganisation med enstemmighed, jf. overenskomstens artikel 14.
            
            
               (4)Den 7.-11. september 2020 skal Det Internationale Kafferåd på sin 127. samling og på eventuelle efterfølgende samlinger beslutte, om overenskomsten 2007 skal forlænges.
            
            
               (5)Den holdning, der skal indtages på Unionens vegne i Det Internationale Kafferåd, bør fastlægges, da Det Internationale Kafferåds beslutninger om at forlænge overenskomsten får bindende virkning for Unionen.
            
            
               (6)I betragtning af hvor vigtig kaffesektoren er for en række medlemsstater og for Den Europæiske Unions økonomi, er det i Unionens interesse at have mulighed for at deltage i overenskomsten indtil en ny overenskomsts midlertidige eller endelige ikrafttræden —
            
            
               VEDTAGET DENNE AFGØRELSE:
            
            
               Artikel 1
            
            
               Følgende holdning skal indtages på Unionens vegne på den 127. samling og eventuelle efterfølgende samlinger i Det Internationale Kafferåd:
            
            
               Der stemmes for en forlængelse af den internationale kaffeoverenskomst 2007 efter dens udløb med perioder på ét år adgangen og højst otte år i alt, eller indtil en ny overenskomst træder midlertidigt eller endeligt i kraft, afhængigt af hvad der kommer først.
            
            
               Artikel 2
            
         
         
            
               Denne afgørelse er rettet til Kommissionen.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        2008/579/EF: Rådets afgørelse af 16. juni 2008 om undertegnelse og indgåelse af den internationale kaffeoverenskomst 2007 på Det Europæiske Fællesskabs vegne (EUT L 186 af 15.7.2008, s. 12).
               
               
                  
                     (2)
                  
                        Domstolens dom af 7. oktober 2014, Tyskland mod Rådet, C-399/12, ECLI:EU:C:2014:2258, præmis 61-64.